CELEX: 32018D0232
Language: da
Date: 2018-02-15 00:00:00
Title: Kommissionens gennemførelsesafgørelse (EU) 2018/232 af 15. februar 2018 om forlængelse af den foranstaltning, Belgien har truffet vedrørende tilgængeliggørelse på markedet og anvendelse af de biocidholdige produkter VectoMax G og Aqua-K-Othrine i henhold til artikel 55, stk. 1, i Europa-Parlamentets og Rådets forordning (EU) nr. 528/2012 (meddelt under nummer C(2018) 759)

17.2.2018   
            
            
               DA
            
            
               Den Europæiske Unions Tidende
            
            
               L 45/31
            
         KOMMISSIONENS GENNEMFØRELSESAFGØRELSE (EU) 2018/232
   af 15. februar 2018
   om forlængelse af den foranstaltning, Belgien har truffet vedrørende tilgængeliggørelse på markedet og anvendelse af de biocidholdige produkter VectoMax G og Aqua-K-Othrine i henhold til artikel 55, stk. 1, i Europa-Parlamentets og Rådets forordning (EU) nr. 528/2012
   
      
         (meddelt under nummer C(2018) 759)
      
   
   (Kun den franske og den nederlandske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, og
   ud fra følgende betragtninger:
   
               (1)
            
            
               Den 3. maj 2017 vedtog Belgien en afgørelse i overensstemmelse med artikel 55, stk. 1, første afsnit, i forordning (EU) nr. 528/2012 for at tillade tilgængeliggørelse på markedet og anvendelse i regionen Flandern af de biocidholdige produkter VectoMax G og Aqua-K-Othrine til bekæmpelse af invasive eksotiske myg (larver og voksne) (slægten Aedes) (i det følgende benævnt »myg«) samt eventuelle nye populationer konstateret i regionen Flandern i forbindelse med det overvågningsprojekt vedrørende eksotiske myg i Belgien, der er kendt som »MEMO« (i det følgende benævnt »foranstaltningen«), indtil den 31. oktober 2017. Belgien gav i overensstemmelse med forordningens artikel 55, stk. 1, andet afsnit, straks Kommissionen og de øvrige medlemsstater meddelelse om foranstaltningen og begrundelsen herfor.
            
         
               (2)
            
            
               VectoMax G indeholder Bacillus thuringiensis subsp. israelensis serotype H14 stamme AM65-52 og Bacillus sphaericus subsp. 2362 stamme ABTS-1743 (i det følgende benævnt henholdsvis »Bacillus thuringiensis israelensis« og »Bacillus sphaericus«) som aktivstoffer, og Aqua-K-Othrine indeholder deltamethrin som aktivstof; alle til anvendelse i produkttype 18 som defineret i bilag V til forordning (EU) nr. 528/2012. Ifølge oplysninger fra Belgien var foranstaltningen nødvendig for at beskytte folkesundheden, da de pågældende myg, som er blevet konstateret i Belgien på to steder i provinsen Østflandern, kan være vektorer for sygdomme som for eksempel denguefeber og chikungunya, og det bør i størst muligt omfang og så hurtigt som muligt forhindres, at de spreder sig.
            
         
               (3)
            
            
               Den 27. september 2017 modtog Kommissionen i henhold til artikel 55, stk. 1, tredje afsnit, i forordning (EU) nr. 528/2012 en begrundet anmodning fra Belgien om forlængelse af foranstaltningen. Grundlaget for den begrundede anmodning var de betænkeligheder, som den trussel mod folkesundheden, som myggene udgør, havde givet anledning til. Da kampagnen til bekæmpelse af de konstaterede populationer af myg i Belgien endnu ikke er afsluttet, og MEMO-overvågningsprojektet fortsat er i gang, vil ovennævnte produkter på grund af mangel på egnede alternative produkter i Belgien være nødvendige for bekæmpelse af allerede konstaterede og eventuelle nye populationer af myg, der måtte blive opdaget i regionen Flandern.
            
         
               (4)
            
            
               Det Europæiske Center for Forebyggelse af og Kontrol med Sygdomme anerkender, at der er sket en voldsom spredning af invasive myg, herunder slægten Aedes, på verdensplan, især som følge af menneskelige aktiviteter, og at disse myg potentielt kan udvikle sig til en alvorlig trussel mod sundheden.
            
         
               (5)
            
            
               Da manglen på passende bekæmpelse af myg, som ikke kan bekæmpes på anden vis, kan medføre fare for folkesundheden, bør det være muligt for Belgien at forlænge foranstaltningen med højst 550 dage og på visse betingelser.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   Belgien kan forlænge foranstaltningen med henblik på tilgængeliggørelse på markedet og anvendelse af de biocidholdige produkter VectoMax G og Aqua-K-Othrine i produkttype 18 som defineret i bilag V til forordning (EU) nr. 528/2012 til bekæmpelse af myg, der kan fungere som vektorer, med højst 550 dage, idet landet sikrer, at produkterne kun anvendes af certificerede brugere og under tilsyn af den kompetente myndighed.
   Artikel 2
   Denne afgørelse er rettet til Kongeriget Belgien.
   
      Udfærdiget i Bruxelles, den 15. februar 2018.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 167 af 27.6.2012, s. 1.